*Œuvres complètes de Rutebeuf*, J. Bastin & E. Faral, 1959-1960 : Paris, Picard, vol. 2, pp. 245-246.

**C’est de Notre Dame**. *fol. 82 r°*

I

Chanson m’estuet chanteir de la meilleur

Qui onques fust ne qui jamais sera ;

Li siens douz chan garit toute doleur :

Bien iert gariz cui ele garira.

Mainte arme a garie ;

Huimais ne dot mie

Que n’aie boen jour,

Car sa grant dosour

N’est nuns qui vous die.

II

Mout a en li cortoizie et valour ;

Bien et bontei et charitei i a.

Con folz li cri merci de ma folour :

Foloié ai, s’onques nuns foloia.

Si pleur ma folie

Et ma fole vie ;

Et mon fol senz plour

Et ma fole errour

Ou trop m’entroblie.

III

Quant son doulz non reclainment picheour

Et il dient son *Ave Maria,*

N’ont puis doute dou Maufei tricheour

Qui mout doute le bien qu’en Marie a,

Car qui se marie

En teile Marie,

Boen mariage a :

Marions nos la,

Si avrons s’aïe.

IV

Mout l’ama cil qui, de si haute tour

Com li ciel sunt, descendi juque ça.

Mere et fille porta son creatour

Qui de noiant li et autres cria.

Qui de cuer s’escrie

Et merci li crie

Merci trovera :

Jamais n’i faudra

Qui de cuer la prie.

V

Si com hom voit le soloil toute jor

Qu’en la verriere entre et ist et s’en va,

Ne l’enpire tant i fiere a sejour,

Ausi vos di que onques n’empira

La Vierge Marie :

Vierge fu norrie,

Vierge Dieu porta,

Vierge l’aleta,

Vierge fu sa vie.

*Explicit.*

*Manuscrits* : *C*,fol. 82 r° ; *B*,fol. 61 r°.

*Texte et graphie de C.*

*Graphie normalisée* : sa v.29.

*Titre* : *B* Une chanson de nostre Dame — 2 *B* fu — 4 *B* qui —14 *B* p. et f. — 27 *C* aide (*d exponctué*) *— strophe IV B mq. —* 37 *B* envoit — *B* Explicit la chanson Nostre Dame.